Tänaseid avaldusi: riigikogu kultuurikomisjoni esimees Peeter Kreitzberg materdab risti kui sümbolit: "Risti kujutis ei tähenda suurele osale eestlastest midagi" (EPL). Tõnu Õnnepalu taunib oma napis sõnavõtus (EPL) sambapüstituse kampaanialikkust. Skulptor Jaak Soans nimetab sammast "totaalselt rämedaks sümboliks", Eiki Nestor "konservatiivseks kitšiks". Mark Soosaar nimetab sammast "hauatähiseks". Tunded on paisu tagant valla pääsenud. Peaminister Ansip ütleb, et aktsiooniga ollakse hiljaks jäänud, ning viitab rahva väidetavalt suurele toetusele (ütleb spordimehena, et "olümpiamänge edasi ei lükata"). Nojaa, nii konstrueeritakse vastasseis: hea ja tegus valitsus, kes arvestab rahva tahet vs. vandlitornis elunevad "loomeinimesed", kes ei jaga matsu … Delfi kommentaatoritest vast nii kaks kolmandikku (väga umbkaudu hinnates) näikse olevat samba poolt. Keegi anonüümne kirjutab vihaselt: "Vabadussamba vastased on Eesti lõhestajad. Millegipärast meenuvad mulle 1940. a juunikommunistid."